หุ้นยุโรปปิดวันศุกร์ร่วง ขณะตลาดวิตกปัญหาหนี้กรีซ
ตลาดหุ้นยุโรปปิดปรับตัวลดลงเมื่อวันศุกร์ที่ผ่านมา (17 เม.ย.) เนื่องจากความวิตกกังวลเกี่ยวกับวิกฤตหนี้สินของกรีซ
20 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดปรับตัวลดลงเมื่อวันศุกร์ที่ผ่านมา (17 เม.ย.) เนื่องจากความวิตกกังวลเกี่ยวกับวิกฤตหนี้สินของกรีซ
ทั้งนี้ ดัชนี Stoxx Europe 600 ลดลง 1.8% ปิดที่ 403.69 จุด, ดัชนี CAC-40 ตลาดหุ้นฝรั่งเศสลดลง 81.23 จุด หรือ 1.55% ปิดที่ 5,143.26 จุด, ดัชนี DAX ตลาดหุ้นเยอรมันร่วงลง 310.16 จุด หรือ 2.58% ปิดที่ 11,688.70 จุด และดัชนี FTSE 100 ตลาดหุ้นลอนดอนลดลง 65.82 จุด หรือ 0.93% ปิดที่ 6,994.63 จุด
นักลงทุนวิตกกังวลเกี่ยวกับสถานะการคลังและความสามารถในการชำระหนี้ของกรีซ หลังจากสำนักงานสถิติแห่งชาติกรีซรายงานว่า ฐานะการคลังสาธารณะของกรีซในปี 2557 ย่ำแย่ลงกว่าที่คาดการณ์ไว้ในตอนแรก ซึ่งจุดปะทุความกังวลว่ากรีซมีแนวโน้มที่จะผิดนัดชำระหนี้ในเดือนหน้า
นางคริสติน ลาการ์ด ผู้อำนวยการกองทุนการเงินระหว่างประเทศ (IMF) กล่าวว่า จะไม่ยอมให้กรีซเลื่อนเวลาในการชำระหนี้ออกไป พร้อมกับชี้ด้วยว่า ที่ผ่านมายังไม่เคยมีประเทศที่มีระบบเศรษฐกิจที่ก้าวหน้าประเทศใดที่ร้องขอให้มีการชะลอการชำระหนี้ และหวังว่ากรณีเช่นนี้จะไม่เกิดขึ้นกับกรีซ และโดยส่วนตัวแล้วก็ไม่สนับสนุนให้มีการดำเนินการดังกล่าว
เมื่อวันศุกร์ที่ผ่านมานายอเล็กซิส ซิปราส นายกรัฐมนตรีกรีซ กล่าวถึงประเด็นการเจรจากับเจ้าหนี้เพื่อให้กรีซได้รับเงินช่วยเหลือและสามารถอยู่ในยูโรโซนว่า กรีซกำลังหาทางออกเกี่ยวกับวิกฤติหนี้จากภายในกลุ่มประเทศของสหภาพยุโรป (EU) โดยรัฐบาลของเขามองว่าวิกฤตการณ์ดังกล่าวเกิดขึ้นในยุโรป ดังนั้นจึงพยายามหาทางออกภายใน EU